En 67-årig mand forsvandt fra bostedet Mariested omkring klokken 10.00 tirsdag formiddag. Han er ikke set siden.

En 67-årig mand fra Sæby er forsvundet på halvandet døgn. Manden bor til daglig på bostedet Mariested i Sæby for psykisk syge. - Det, vi er mest bekymrede for, er, at han har diabetes, og at han ikke får sin medicin, siger Torben Larsen, vagtchef ved Nordjyllands Politi. Den savnede mand forsvandt fra bostedet i Sæby tirsdag den 3. september omkring klokken 10.00 og er ikke set siden. Han er ifølge Nordjyllands Politi okay-gående og er i stand til at tage både tog og bus, men han er ikke i besiddelse af en telefon, hvorfor han ikke kan kontaktes. - Vi aner ikke, hvor han er. Så han kan være alle steder, siger Torben Larsen. Det frygtes især, at den 67-årige mand ikke kan klare sig uden sin medicin, og derfor opfordres borgere til at kontakte Nordjyllands Politi på 114, hvis der er nye oplysninger om ham.